钦定古今图书集成/明伦汇编/氏族典/第030卷 > 《廖用贤尚友录》 > 宫之奇
## 钦定古今图书集成/明伦汇编/氏族典/第030卷 > 《廖用贤尚友录》 > 宫之奇

按《春秋臣传》：宫之奇，虞大夫也。晋荀息请假道于虞
以伐虢。公曰：“宫之奇存焉。”对曰：“宫之奇之为人也，懦
而不能强谏。且少长于君，君昵之，虽谏将不听。且夫
翫好在耳目之前，而患在一世之后，中智以上乃能
虑之。臣料虞公中智以下也。”乃使荀息假道于虞，虞
公许之。之奇谏曰：“晋国之使，其辞卑而币重，乃不便”
于虞。虞公弗听。荀息、里克帅师会虞师，灭下阳。五年，
晋侯复假道于虞以伐虢。之奇谏曰：“虢，虞之表也。虢
亡，虞必从之。晋不可启，寇不可翫。一之为甚，其可再
乎？《谚》所谓‘辅车相依，唇亡齿寒’者，其虞、虢之谓也。”公
曰：“晋，吾宗也，岂害我哉？”对曰：“太伯、虞仲，太王之昭也；
太伯不从，是以不嗣。虢仲、虢叔，王季之穆也，为文王
卿士，勋在王室，藏之盟府，将虢是灭，何爱于虞？”公曰：
“吾享祀丰洁，神必据我。”对曰：“臣闻之，鬼神非人实亲，
惟德是依。非德民弗和，神弗享矣。神所冯依，将在德矣。若晋取虞，而明德以荐馨香，神其吐之乎？”弗听。之
奇出曰：“虞将亡矣，吾不去，惧及焉。”以其族行，曰：“虞不
腊矣，在此行也，晋不”再举矣。十二月，灭虢师，还馆于
虞，遂袭虞，灭之，执虞公。故《书》曰“晋人执虞公”，罪虞且
言易也。